Klubo sąnarys

Klubo sąnarys - gilaus riešutinio sąnario rūšis (articulatio cotylica).

Sąnario galva 

Sąnario galvą formuoja šlaunikaulio galva, caput femoris, sudaranti apie du trečdalius taisyklingo rutulio paviršiaus. Ją visą, išskyrus galvos duobutės sritį, dengia hialininė kremzlė, storesnė viduryje, apie 3 mm, ir plonesnė pakraščiuose.

Sąnario duobė 

Sąnario duobę sudaro gūžduobės, acetabulum, delčinis paviršius, facies lunata. Gūžduobės duobę, fossa acetabuli, užpildo riebalinė gūžduobės pagalvė, pulvinar acetabuli. Gūžduobę pagilina iš skaidulinės kremzlės sudaryta trikampio skerspjūvio gūžduobės lūpa, labrum acetabuli. Sąnario duobę apačioje uždaro per gūžduobės įlanką, incisura acetabuli, peršokantis skersinis gūžduobės raištis, lig. transversum acetabuli. Gūžduobės lūpa apgaubia beveik visą šlaunikaulio galvą.

Sąnario kapsulė 

Klubo sąnario kapsulė yra trumpas ir tvirtas vamzdis. Skaidulinė plėvė prasideda gūžduobės lūpos išorėje (išskyrus skersinį gūžduobės raištį - ten kapsulė prasideda nuo jo), apgaubia šlaunikaulio galvą ir kaklą ir baigiasi priekyje ant šlaunikaulio tarpgūbrinės linijos, linea intertrochanterica, o užpakalyje 1 cm nesiekia tarpgūbrinės skiauterės, crista intertrochanterica, todėl beveik visas šlaunikaulio kaklas atsiduria klubo sąnario ertmės viduje. 
Sąnario kapsulę sutvirtina stambūs raiščiai.

Sąnario raiščiai

Klubinis šlaunies raištis, lig. iliofemorale 

Prasideda žemiau  priekinio apatinio klubakaulio dyglio, spina iliaca anterior inferior, dengia sąnarį iš priekio ir platėdamas tęsiasi iki tarpgūbrinės linijos, linea intertrochanterica. Tai pats stipriausias klubo sąnario raištis, jo storis siekia 1 cm ir išlaiko iki 350 kg tempimą. Raištis varžo kojos tiesimą per klubo sąnarį; stovint jau būna įsitempęs.

Gaktinis šlaunies raištis, lig. pubofemorale 

Tęsiasi nuo viršutinės gaktikaulio šakos iki priekinio ir apatinio sąnario sąnario kapsulės prisitvirtinimo. Varžo kojos atitraukimą ir sukimą į išorę.

Sėdimasis šlaunies raištis, lig. ischiofemorale 

Prasideda virš sėdimojo gumburo, tuber ischiadicum, ir gaubia sąnarį iš užpakalinės pusės bei viršaus. Jis varžo kojos pritraukimą ir sukimą į vidų.

Žiedinė juosta, zona orbicularis 

Tai sąnario kapsulės sustorėjimas, tampriai apsupantis šlaunikaulio kaklą, collum femoris.

Šlaunikaulio galvos raištis, lig. capitis femoris 

Raištis yra sąnario viduje, einantis nuo skersinio gūžduobės raiščio, lig. transversum acetabuli,  ir gūžduobės pagalvės, pulvinar acetabuli, iki šlaunikaulio galvos duobutės, fovea capitis femoris. Raištį apgaubia sąnario kapsulės tepalinė plėvė. Šio raiščio mechaninis vaidmuo menkas; tai embrioninio primityvaus sąnarinio disko liekana; juo neretai eina kraujagyslė, maitinanti nedidelę šlaunikaulio galvos dalį.

Klubo sąnario judesiai 

Klubo sąnarys yra riešutinis daugiaašis, tačiau dėl sąnario sandaros judesių amplitudė mažesnė negu peties sąnaryje. Judesių amplitudę mažina ne tik gili sąnarinė duobė bei tvirti raiščiai, bet ir masyvūs klubų srities raumenys.

Sagitalinėje plokštumoje apie transversalinę ašį 

 Lenkimas, flexio (iki 120 laipsnių sulenkus koją per kelio sąnarį, bet tik iki 85 laipsnių ištiesus kelį, nes tada lenkimą varžo įsitempę užpakaliniai šlaunies raumenys).
 Tiesimas, extensio (tik iki 15 laipsnių).

Lenkimo ir tiesimo amplitudė padidėja šlaunį atitraukus.

Frontalinėje plokštumoje apie sagitalinę ašį 

 Atitraukimas, abductio (iki 40 laipsnių).
 Pritraukimas, adductio (iki 10 laipsnių).

Šių judesių amplitudė didesnė koją kiek sulenkus per klubo sąnarį.

Horizontalinėje plokštumoje apie vertikalinę ašį 

 Atgręžimas (rotacija į išorę), supinatio (iki 15 laipsnių ištiesus koją, kiek atitraukus ir sulenkus iki 40 laipsnių).
 Nugręžimas (rotacija į vidų), pronatio (atitinkamai 35 laipsniai ir 60 laipsnių).

Derinant lenkimo ir tiesimo bei atitraukimo ir pritraukimo judesius, atliekamas kojos apvedimas, circumductio.

Sutrikimai 

Naujagimiams palyginus dažnai diagnozuojamas įgimtas klubo sąnario išnirimas. Jis gydomas nešiojant įtvarą.

Senatvėje dėl osteoporozės pasitaiko šlaunikaulio kaklo lūžimai.

Naudota literatūra

 R. D. Sinelnikovas „Žmogaus anatomijos atlasas“.
 G. Česnys, J. Tutkuvienė, A. Barkus, V. Gedrimas, R. Jankauskas, R. Rizgelienė, J. Žukienė „Žmogaus anatomija1“.

Sąnariai